Jacob Jensen (V), 2024-01-18:
Tak for det, og også tak til hr. Søren Egge Rasmussen og Enhedslisten for at fremsætte det her forslag.
Jeg vil indledningsvis sige, at jeg grundlæggende er enig med Enhedslisten i, at fiskeri med store og tunge bomtrawl bør forbydes.
Det er en fiskemetode, som i mine øjne ikke hænger sammen med en bæredygtig forvaltning af vores fiskeressourcer og havmiljø.
Projektet fokuserer netop på, hvordan fiskeri med bundslæbende redskaber påvirker havmiljøet, især med fokus på de tunge bomtrawl.
Forskerne er ved at lægge sidste hånd på projektet, og jeg ser meget frem til at se resultaterne.
For vi har pligt til at tage vare på vores farvande og dermed også vores havnatur, ligesom vi også har pligt til at overdrage havet i en tilstand, så kommende generationer også kan benytte havets muligheder.
Vi skal værne om vores havmiljø, og det er en ambition, som vi alle sammen deler, herunder selvfølgelig også regeringen.
Vi har som sagt igangsat et forskningsprojekt i Jammerbugten, der undersøger de bundslæbende redskabers påvirkning af havmiljøet, og det skal så kunne danne grundlag for det videre forløb i sagen.
Det er vigtigt, at der træffes rigtige og proportionale beslutninger, både i national sammenhæng og i EU-sammenhæng.
Afrapporteringen for projektet i Jammerbugten forventes klar lige om lidt, dvs. helt præcis den 1. marts indeværende år.
Aktiviteten med de store bomtrawlere i dansk farvand har dog været skiftende.
For nogle år siden så vi en ret stor stigning i antallet af fartøjer i den danske del af Nordsøen og Skagerrak.
Nu er stort set alle bomtrawlere udenlandske.
I den seneste tid er antallet af fartøjer dog reduceret igen, og det skyldes formentlig, at en stor del af de nederlandske bomtrawlere er blevet ophugget, og der er andre faktorer, som sikkert også har spillet ind: højere brændstofpriser og markante kvotereduktioner på nogle af de vigtigste arter for bomtrawlerne.
Danmark har et vigtigt fiskeri efter hesterejer i den sydlige del af Nordsøen, og disse fartøjer anvender også bomtrawl, men dog i en væsentlig lettere form.
Der er ca. 25-30 danske bomtrawlere i hesterejefiskeriet, som så også foregår på sandbund med deraf mindre påvirkning.
Ud over det er der én aktiv dansk bomtrawler, der kan sammenlignes med de store nederlandske og belgiske fartøjer.
Regeringen har en klar målsætning om at forbedre tilstanden i havet, og det kræver, at vi er villige til at agere og se på de faktorer, som på forskellig vis presser havmiljøet, f.eks. de meget tunge bomtrawl.
Jeg vil også gerne understrege, at når vi i den her sammenhæng taler om bomtrawl, omfatter det ikke de mindre fartøjer, der fisker efter hesterejer.
Fiskeripolitikken er overordnet set reguleret gennem EU's fælles fiskeripolitik, og ifølge forordningen om tekniske regler for fiskeriet er det tilladt at fiske med bomtrawl i den danske del af Nordsøen og Skagerrak.
Der kan ikke vedtages danske regler, som gælder for andre landes fiskefartøjer, heller ikke selv om de fisker i danske farvande.
Derfor kommer vi til fra regeringens side at afvise beslutningsforslaget.
Den udfordring, som der her peges på, kalder dog på løsninger, som går på tværs af medlemsstaterne.
Vi har som sagt kun et fartøj i Danmark, som kan sammenlignes med de store udenlandske bomtrawlere, og vi kan derfor ikke finde en løsning i Danmark alene
Det kræver handling på EU-plan.
Regeringen vil samtidig også gå foran blandt EU's medlemsstater ved at udfase brugen af de store og tunge bomtrawl i den danske fiskeriflåde.
Det vil jeg tage stilling til i det videre arbejde, altså den udfasning, når jeg har set resultatet fra projektet i Jammerbugten.
Det kommer som sagt her i starten af marts måned.
Sideløbende vil der fortsat være fokus på kontrollen med bomtrawlfiskeriet i området.
Der er tale om overtrædelser, hvor der er givet meget store bøder.
Sagerne er bekymrende, men jeg er til gengæld også tilfreds med, at vi får afdækket brud på reglerne gennem indsatsen i fiskerikontrollen.
Det faglige grundlag skal være på plads, og det vil jeg gerne arbejde for kommer.
Det er klar her om lidt, og så vil jeg tage det med til EU og dernede argumentere for, at vi skal have stoppet den her type fiskeri, for det har forventeligt, i hvert fald når vi ser resultaterne fra projektet, en skadelig påvirkning af miljøet i et omfang, som vi ikke kan acceptere.
Derfor vil jeg også gerne slutte med at takke forslagsstillerne for at rejse det her.
Det er en udfordring, som jeg er meget opmærksom på.
Tak for ordet.